राहत के वीजा की अवधि बढ़ाई गई  
खान को 1.24 लाख अमेरिकी डॉलर की राशि कथित तौर पर रखने के चलते राजस्व प्रवर्तन विभाग के अधिकारियों ने दिल्ली पर रोक लिया था।
सरकार ने पाकिस्तान के जाने माने गायक राहत फतेह अली खान के वीजा की अवधि को बढ़ाने का फैसला किया है।  खान को 1.24 लाख अमेरिकी डॉलर की राशि कथित तौर पर रखने के चलते राजस्व प्रवर्तन विभाग के अधिकारियों ने दिल्ली हवाई अड्डे पर रोक लिया था।  गृह सचिव जीके पिल्लै ने कहा, उनके वीजा की अवधि खत्म हो गयी है। उनके वीजा की अवधि को बढ़ाया जायेगा। पिल्लै ने कहा कि खान का पासपोर्ट पहले ही जब्त किया जा चुका है और उन्हें राजस्व खुफिया निदेशालय के समक्ष 17 फरवरी को पेश होने को कहा गया है।  उन्होंने कहा, हमें उम्मीद है कि न्यायिक कार्यवाही हो सकती है। हमें उम्मीद है कि मामला सुलझ जायेगा। अधिकारियों ने राहत तथा उनके दल के कुछ अन्य सदस्यों के पास से रविवार को 1.24 लाख अमेरिकी डॉलर तथा 18,600 डॉलर से अधिक मूल्य के दो डिमांड ड्राफ्ट बरामद करने का दावा किया था। जब राहत को रोका गया तब वह कराची जाने के लिये दुबई के विमान में सवार होने वाले थे। सीमा शुल्क नियमों के तहत बिना घोषणा के अत्यधिक मुद्रा अपने पास रखना अपराध है। ऐसा करने से विदेश विनिमय प्रबंधन कानून के तहत आरोप लगाये जा सकते हैं।